## Metodické vysvetlivky

Údaje o zahraničnom sťahovaní sa zisťujú za všetkých obyvateľov, ktorí majú trvalý pobyt na území Slovenskej republiky bez ohľadu na štátne občianstvo.

**Štátne občianstvo** znamená individuálny právny zväzok medzi jednotlivcom a štátom, získaný narodením alebo udelením občianstva, deklaráciou, voľbou, sobášom alebo niektorým z iných prostriedkov podľa príslušnej národnej legislatívy.

**Občan Slovenskej republiky** znamená osobu, ktorá je štátnym občanom Slovenskej republiky, pričom u tejto osoby nerozhoduje faktický stav, ako napr. bydlisko, príslušnosť k určitej národnosti, rase, či náboženstvu.

**Občan Európskej únie** znamená občana niektorého z členských štátov Európskej únie.

**Cudzinec** znamená osobu, ktorá nie je štátnym občanom SR alebo je osobou bez štátnej príslušnosti.

**Občan tretej krajiny** znamená osobu, ktorá má občianstvo krajín mimo Európskej únie.

**Narodený/á v cudzine** je osoba, ktorej miesto narodenia, alebo pobytu matky v čase jeho/jej narodenia je mimo krajiny jeho/jej súčasného trvalého pobytu.

**Index ľudského rozvoja (HDI)** sa počíta ako zložený index zahrňujúci v sebe štatistické miery strednej dĺžky života, gramotnosti, dosiahnutého vzdelania a hrubého domáceho produktu na obyvateľa (podrobnejšie na stránke OSN <http://hdr.undp.org/en/statistics>). Krajiny sú podľa indexu ľudského rozvoja rozdelené do štyroch skupín: veľmi vysoko rozvinuté, vysoko rozvinuté, stredne rozvinuté a málo rozvinuté.

**Prisťahovaný** znamená osobu, ktorá si zriadila na území SR trvalý pobyt.

**Vysťahovaný** znamená osobu, ktorá sa odhlásila z trvalého pobytu na území SR.

**EÚ27**: Belgicko, Bulharsko, Česká republika, Dánsko, Nemecko, Estónsko, Írsko, Grécko, Španielsko, Francúzsko, Chorvátsko, Taliansko, Cyprus, Lotyšsko, Litva, Luxembursko, Maďarsko, Malta, Holandsko, Rakúsko, Poľsko, Portugalsko, Rumunsko, Slovinsko, Slovensko, Fínsko, Švédsko.

**Kandidátske krajiny EÚ**: Albánsko, Čierna Hora, Severné Macedónsko, Srbsko a Turecko.

**Európske združenie voľného obchodu:** Island, Lichtenštajnsko, Nórsko, Švajčiarsko.

**Európsky hospodársky priestor** združuje 27 členských štátov Európskej únie a členských štátov Európskeho združenia voľného obchodu, okrem Švajčiarska.

**Žiadateľ o azyl** je cudzinec, ktorý žiada v inej krajine o ochranu pred perzekúciou alebo nebezpečenstvom hroziacim v krajine pôvodu. V SR je to cudzinec, ktorý na útvare policajného zboru vyhlási, že žiada o udelenie azylu na území SR (Zákon č. 480/2002 Z. z. o azyle v znení neskorších predpisov).

**Azyl** predstavuje medzinárodnú ochranu cudzinca, ktorý v štáte, ktorého je štátnym občanom (alebo v štáte, v ktorom býva, ak ide o osobu bez štátneho občianstva), má opodstatnené obavy z prenasledovania z rasových, náboženských alebo národnostných dôvodov, z dôvodov zastávania určitých politických názorov alebo príslušnosti k určitej sociálnej skupine, a vzhľadom na tieto obavy sa nechce alebo nemôže vrátiť do tohto štátu. Azyl môže byť udelený aj z humanitných dôvodov, ako aj za účelom zlúčenia rodiny. Dohovor o právnom postavení utečencov (Ženeva 1951) Protokol týkajúci sa právneho postavenia utečencov (New York 1967) V SR: Dohovor o právnom postavení utečencov č. 319/1996 Z. z. Čl.53 Ústavy Slovenskej republiky Zákon č. 480/2002 Z. z. o azyle v znení neskorších predpisov.

**Azylant** je cudzinec, ktorému bol udelený azyl. V tomto prípade má na území SR trvalý pobyt.

**Doplnková ochrana** je forma medzinárodnej ochrany cudzinca. Poskytuje sa na dobu určitú, t. j. po dobu, kým pretrváva hrozba alebo vážne nebezpečenstvo v krajine pôvodu (všeobecné nebezpečenstvo a pod.). Poskytuje sa na 1 rok s možnosťou predĺženia o ďalšie dva roky. V tomto prípade má osoba na území SR prechodný pobyt.

**Metodická poznámka** – odchýlky v súčtoch podielov vznikajú zaokrúhľovaním údajov.

**Použité skratky:**

|  |  |  |  |  |  |
| --- | --- | --- | --- | --- | --- |
| SR | Slovenská republika | CH | Švajčiarsko | AL | Albánsko |
| EÚ | Európska únia | IS | Island | ME | Čierna Hora |
| EZVO | Európske združenie voľného obchodu | LI | Lichtenštajnsko | MK | Severné Macedónsko |
| EHP | Európsky hospodársky priestor | NO | Nórsko | RS | Srbsko |
| HDI | Index ľudského rozvoja |  |  | TR | Turecko |

Štatistické informácie o zahraničnom sťahovaní sa nachádzajú a sú priebežne aktualizované na internetových stránkach Štatistického úradu SR v doméne

„Demografia“ a v databáze Štatistického úradu SR – DATAcube. [(http:/datacube.statistics.sk](https://datacube.statistics.sk/)).